CELEX: 62010TN0337
Language: el
Date: 2010-08-17 00:00:00
Title: Υπόθεση T-337/10: Προσφυγή-αγωγή της 17ης Αυγούστου 2010 — Seatech International κ.λπ. κατά Συμβουλίου και Επιτροπής

23.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 288/46
            
         
      Προσφυγή-αγωγή της 17ης Αυγούστου 2010 — Seatech International κ.λπ. κατά Συμβουλίου και Επιτροπής
      (Υπόθεση T-337/10)
      ()
      (2010/C 288/88)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Seatech International, Inc. (Cartagena, Κολομβία), Tuna Atlantic, Ltda (Cartagena) και Comextun, Ltda (Cartagena) (εκπρόσωπος: F. Foucault, δικηγόρος)
      
         Καθών: Συμβούλιο της Ευρωπαϊκής Ένωσης και Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον κανονισμό 468/2010 της Επιτροπής της 28ης Μαΐου 2010, καθόσον ορίζει ότι το σκάφος Marta Lucia R επιδίδεται σε παράνομη, λαθραία και άναρχη αλιεία·
               
            
                  —
               
               
                  να ακυρώσει τον κανονισμό 1005/2008 του Συμβουλίου της 29ης Σεπτεμβρίου 2008, ως συνέπεια της ακυρώσεως του κανονισμού 468/2010 της Επιτροπής της 28ης Μαΐου 2010, καθόσον προβλέπει την εφαρμογή διαδικασίας προσδιορισμού των σκαφών που επιδίδονται σε παράνομη, λαθραία και άναρχη αλιεία η οποία προσβάλλει την αρχή της εκατέρωθεν ακροάσεως και εισάγει δυσμενείς διακρίσεις·
               
            
                  —
               
               
                  να κρίνει ότι το σκάφος Marta Lucia R δεν επιδίδεται σε παράνομη, λαθραία και άναρχη αλιεία.
               
            
         Λόγοι ακυρώσεως
      
      Με την παρούσα προσφυγή οι προσφεύγουσες, που έχουν την κυριότητα του αλιευτικού σκάφους Marta Lucia R, το οποίο αυτές εκμεταλλεύονται, δραστηριοποιούμενες παράλληλα και ως αγοραστές αλιευμάτων, ζητούν την ακύρωση του κανονισμού (ΕΕ) 468/2010 της Επιτροπής, της 28ης Μαΐου 2010, περί θεσπίσεως του καταλόγου της ΕΕ με τα σκάφη που συμμετέχουν σε παράνομη, λαθραία και άναρχη αλιεία (1) (στο εξής: κατάλογος INN EU), που ορίζει ότι το σκάφος Marta Lucia R ενέχεται σε παράνομη, λαθραία και άναρχη αλιεία. Οι προσφεύγουσες ζητούν επίσης την ακύρωση του κανονισμού (ΕΚ) 1005/2008 του Συμβουλίου (2), που προβλέπει τη διαδικασία η οποία παρείχε τη δυνατότητα συντάξεως του εν λόγω καταλόγου INN EU.
      Οι προσφεύγουσες υποστηρίζουν ότι το σκάφος Marta Lucia περιελήφθη στον κατάλογο INN της Ευρωπαϊκής Ένωσης απλώς και μόνον λόγω του γεγονότος ότι περιλαμβανόταν σε κατάλογο πλοίων θεωρούμενων ως επιδιδόμενων σε παράνομη, λαθραία και άναρχη αλιεία συνταχθέντα από την Ενδοαμερικανική Επιτροπή Τροπικού Τόνου (στο εξής: κατάλογος INN CITT).
      Προς στήριξη της προσφυγής τους οι προσφεύγουσες επικαλούνται ορισμένους λόγους αντλούμενους ιδίως:
      
                  —
               
               
                  από προσβολή της αρχής της εκατέρωθεν ακροάσεως και των δικαιωμάτων άμυνας, καθόσον το σκάφος Marta Lucia R ενεγράφη στον κατάλογο INN CITT χωρίς να έχει τηρηθεί κάποια διαδικασία η οποία να εξασφαλίζει ότι ο ενδιαφερόμενος θα έχει τη δυνατότητα να εκφράσει την άποψή του·
               
            
                  —
               
               
                  από προσβολή της αρχής της απαγορεύσεως των διακρίσεων, καθόσον το σκάφος Marta Lucia R ενεγράφη αυτομάτως στον κατάλογο INN EU κατόπιν της εγγραφής του στον κατάλογο INN CITT, ενώ άλλα σκάφη που αλιεύουν στα κράτη μέλη δεν περιελήφησαν στον κατάλογο INN EU παρά μόνον κατόπιν διαδικασίας παρέχουσας τη δυνατότητα εκατέρωθεν προβολής απόψεων·
               
            
                  —
               
               
                  από το γεγονός ότι οι αποφάσεις που έλαβε η Ενδοαμερικανική Επιτροπή Τροπικού Τόνου είναι παράνομες, διότι η εν λόγω επιτροπή υπερέβη τις εξουσίες της, καθόσον επιτελεί απλώς την αποστολή παροχής πληροφοριακών στοιχείων και διενέργειας ερευνών όσον αφορά τη διατήρηση των ειδών και δεν έχει εξουσία να λαμβάνει δεσμευτικές αποφάσεις, και
               
            
                  —
               
               
                  από το γεγονός ότι κανένα πραγματικό στοιχείο δεν παρέχει τη δυνατότητα να χαρακτηριστούν οι αλιευτικές δραστηριότητες του σκάφους Marta Lucia R ως παράνομη, λαθραία και άναρχη αλιεία υπό την έννοια της κοινοτικής νομοθεσίας.
               
            
         (1)  ΕΕ L 131, σ. 22.
      
         (2)  Κανονισμός (ΕΚ) 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) 2847/93, (ΕΚ) 1936/2001 και (ΕΚ) 601/2004 και κατάργησης των κανονισμών (ΕΚ) 1093/94 και (ΕΚ) 1447/1999 (ΕΕ L 286, σ. 1).